“โรงกลั่น” บวกยกแผง! จับตา ครม. ไฟเขียว “กองทุนน้ำมัน” กู้เงิน
“หุ้นโรงกลั่น” บวกยกแผง จับตา ครม. ไฟเขียวกองทุนน้ำมันกู้เงินเพิ่มสภาพคล่อง หวั่นกองทุนติดลบ 2 แสนลบ. ช่วงปลายปีนี้
“หุ้นโรงกลั่น” บวกยกแผง จับตา ครม. ไฟเขียวกองทุนน้ำมันกู้เงินเพิ่มสภาพคล่อง หวั่นกองทุนติดลบ 2 แสนลบ. ช่วงปลายปีนี้
17 ส.ค. 2565

ผู้สื่อข่าวรายงานว่า บรรดาหุ้นกลุ่มโรงกลั่นราคาบนกระดานต่างปิดตลาดบวกยกแผง ณ วันที่ 16 สิงหาคม 2565 นำโดย บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC อยู่ที่ระดับ 12.30 บาท บวกไป 0.60 บาท หรือ 5.13% สูงสุดที่ระดับ 12.50 บาท ต่ำสุดที่ระดับ 11.80 บาท ด้วยมูลค่าการซื้อขาย 760.71 ล้านบาท
บริษัท เอสโซ่ (ประเทศไทย) จำกัด (มหาชน) หรือ ESSO อยู่ที่ระดับ 11.60 บาท บวกไป 0.40 บาท หรือ 3.57% สูงสุดที่ระดับ 11.90 บาท ต่ำสุดที่ระดับ 11.10 บาท ด้วยมูลค่าการซื้อขาย 545.45 ล้านบาท
บริษัท ไทยออยล์ จำกัด (มหาชน) หรือ TOP อยู่ที่ระดับ 56.00 บาท บวกไป 1.50 บาท หรือ 2.75% สูงสุดที่ระดับ 56.25 บาท ต่ำสุดที่ระดับ 54.75 บาท ด้วยมูลค่าการซื้อขาย 1,169.95 ล้านบาท
บริษัท บางจาก คอร์ปอเรชั่น จำกัด (มหาชน) หรือ BCP อยู่ที่ระดับ 31.50 บาท บวกไป 0.75 บาท หรือ 2.44% สูงสุดที่ระดับ 31.75 บาท ต่ำสุดที่ระดับ 30.50 บาท ด้วยมูลค่าการซื้อขาย 355.26 ล้านบาท
บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 47.50 บาท บวกไป 0.25 บาท หรือ 0.53% สูงสุดที่ระดับ 48.25 บาท ต่ำสุดที่ระดับ 47.25 บาท ด้วยมูลค่าการซื้อขาย 629.91 ล้านบาท
บริษัท ไออาร์พีซี จำกัด (มหาชน) หรือ IRPC อยู่ที่ระดับ 3.48 บาท บวกไป 0.06 บาท หรือ 1.75% สูงสุดที่ระดับ 3.52 บาท ต่ำสุดที่ระดับ 3.42 บาท ด้วยมูลค่าการซื้อขาย 368.41 ล้านบาท
ทั้งนี้เบื้องต้นเป็นที่น่าจับตาว่าราคายังมีโอกาสปรับตัวขึ้นต่อ หลังมีการรายงานข่าวจากที่ประชุมคณะรัฐมนตรี (ครม.) วันนี้ (16 ส.ค.65) เปิดเผยว่า ที่ประชุมครม.ได้พิจารณาเห็นชอบ พ.ร.ก.ให้อำนาจกระทรวงการคลังค้ำประกันการชำระหนี้ของสำนักงานกองทุนน้ำมันเชื้อเพลิง พ.ศ. …. และการกู้ยืมเงิน ของสำนักงานกองทุนน้ำมันเชื้อเพลิง ที่เสนอโดยนายสุพัฒนพงษ์ พันธ์มีเชาว์ รองนายกรัฐมนตรีและ รมว.พลังงาน โดยวาระดังกล่าวนี้เป็นการพิจารณาเป็นวาระลับ
โดยการค้ำประกันวงเงินไม่เกิน 1.5 แสนล้านบาท โดยให้สงสำนักงานกองทุนน้ำมันเชื้อเพลิง เป็นหน่วยงานในการหาแหล่งเงินกู้และกระทรวงการคลังเป็นผู้ค้ำประกัน
ปัจจุบันสถาฐานะของกองทุนน้ำมันเชื้อเพลิง ณ วันที่ 14 สิงหาคม 2565 กองทุนสุทธิ โดยรวมติดลบ 117,394 ล้านบาท แบ่งเป็น  หนี้ในส่วนของน้ำมัน ติดลบ 76,518 ล้านบาท และ LPG ติดลบ 40,876 ล้านบาท
ทั้งนี้นับตั้งแต่เกิดสงครามรัสเซียและยูเครนทำให้การอุดหนุนราคาพลังงานในช่วง 4 เดือน ที่ผ่านมา (มีนาคม-มิถุนายน) กองทุนน้ำมันอุดหนุนติดลบเพิ่มขึ้นเฉลี่ยเดือนละประมาณ 20,000 ล้านบาท และทำให้สถานะกองทุนน้ำมัน ณ วันที่ 3 กรกฎาคม 2565 ติดลบ 107,601 ล้านบาท
สถานการณ์ดังกล่าวทำให้กระทรวงพลังงานประเมินว่าหากไม่มีการเพิ่มสภาพคล่องให้กองทุนน้ำมัน หรือยังคงอุดหนุนราคาพลังงานในระดับปัจจุบันจะทำให้กองทุนติดลบ 200,000 ล้านบาท ในช่วงปลายปี 2565
นายวิษณุ เครืองาม รองนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้เห็นชอบร่างพระราชกำหนดให้อำนาจกระทรวงการคลังค้ำประกันการชำระหนี้ของสำนักงานกองทุนน้ำมันเชื้อเพลิง พ.ศ. …. และการกู้ยืมเงินของสำนักงานกองทุนน้ำมันเชื้อเพลิง ตามที่กระทรวงพลังงานเสนอเข้ามาเป็นวาระลับ
“หลังจากผ่านครม.ไปแล้ว ขั้นตอนต่อไปจะส่งไปยังสำนักงานคณะกรรมการกฤษฎีกา ดูตามขั้นตอน จากนั้นจึงเสนอเข้าสภาผู้แทนราษฎรพิจารณาแล้วจึงมีผล ซึ่งในช่วงระหว่างขั้นตอนการพิจารณานี้ กองทุนน้ำมันฯ ก็คงยังไม่กล้ากู้ เพราะต้องรอขั้นตอนสภาก่อน โดยได้คุยกันก่อนแล้วว่า ไม่ต้องรีบร้อนกู้ และไม่จำเป็นต้องใช้มากขนาดนั้น ส่วนวงเงินเท่าไรนั้น ขอให้กระทรวงการคลังชี้แจงดีกว่า” นายวิษณุ กล่าว
ด้านนายอาคม เติมพิทยาไพสิฐ รมว.คลัง กล่าวภายหลังการประชุมครม.ว่า ยังอยู่ในขั้นตอนการพิจารณา และขอให้สอบถามจากนายสุพัฒนพงษ์ พันธ์มีเชาว์ รองนายกรัฐมนตรีและรมว.พลังงาน ส่วนเรื่องนี้จะเป็นภาระงบประมาณแค่ไหนนั้น รมว.คลัง ย้ำว่ายังอยู่ระหว่างการพิจารณา